Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma -Etiopian ja Eritrean tilanne



Virallinen lehti nro 059 , 01/03/2000 s. 0054 - 0055



PÄÄTÖSLAUSELMA(1) Etiopian ja Eritrean tilanne Yhteinen edustajakokous, joka - kokoontui Nassaussa (Bahama) 11. - 14. lokakuuta 1999, A. valittaa Eritrean ja Etiopian välisen sodan jatkumista ja katsoo, että sodan syynä on sopimuksen puuttuminen maiden välisestä rajalinjasta, B. ottaa huomioon, että selkkauksen uhreina kymmenet tuhannet ihmiset ovat menettäneet henkensä tai joutuneet pakolaisiksi tai siirtolaisiksi, ja se on aiheuttanut kummankin maan siviiliväestölle hirvittävää kärsimystä, C. ottaa huomioon, että sekä Etiopian että Eritrean väestöt elävät surkeissa olosuhteissa ravinnonsaanti-, terveydenhoito- ja koulutusmahdollisuuksien puuttuessa ja että sota heikentää ratkaisevasti kummankin maan nykyisiä yhteiskunnallisia olosuhteita, D. ottaa huomioon, että OAU on ehdottanut puitesopimusta, jonka tavoitteena on selkkauksen lopettaminen ja jonka sekä Etiopian että Eritrean hallitukset ovat hyväksyneet, E. ottaa huomioon, että Algerissa 12. - 14. heinäkuuta kokoontuneet OAU: n valtioiden ja hallitusten päämiehet ovat hyväksyneet järjestelyt selkkauksen sovittelua koskevan OAU: n puitesopimuksen täytäntöönpanosta ja että kumpikin osapuoli on hyväksynyt nämä järjestelyt, F. ottaa huomioon, että OAU on elokuussa 1999 esittänyt tekniset järjestelyt, jotka Eritrean hallitus on hyväksynyt mutta joita Etiopian hallitus ei ole vielä hyväksynyt, G. uskoo vakaasti, että näiden kahden maan välisen rauhanprosessin saaminen uudelleen käyntiin edellyttää koko kansainvälisen yhteisön mahdollisimman laaja sitoutumista ja tukea, 1. tuomitsee Eritrean ja Etiopian välisten vihollisuuksien jatkumisen ja valittaa syvästi raskaita ihmishenkien menetyksiä, jotka näiden kahden maan vihollisuuksien uudelleen puhkeaminen on aiheuttanut; 2. tukee vakaasti OAU: n rauhanehdotusta (puitesopimus, järjestelyt täytäntöönpanojärjestelyt ja tekniset järjestelyt), joka takaa selkkauksen rauhanomaisen ja laillisen ratkaisemisen; 3. kehottaa Etiopiaa hyväksymään tekniset järjestelyt ja molempia valtioita lopettamaan kaikki vihollisuudet, allekirjoittamaan tulitaukosopimuksen ja panemaan täytäntöön OAU: n koko rauhanehdotuksen; 4. ilmaisee puitesuunnitelmalle ja sen sisältämille järjestelyille täyden tukensa ja kiittää OAU: ta ja kaikkia sitä tukeneita ponnisteluista rauhanomaisen ratkaisun löytämiseksi selkkaukseen; 5. kehottaa YK: ta ja OAU: ta toimimaan läheisessä yhteistyössä niiden pyrkiessä yhdessä varmistamaan puitesopimuksen ja siihen sisältyvien järjestelyjen täydellisen täytäntöönpanon, mukaan lukien sotilastarkkailijoiden lähettäminen alueelle OAU: n jäsenvaltioista; 6. kehottaa neuvostoa ja EU: n jäsenvaltioita olemaan valmiina osallistumaan OAU: n ehdotuksen täytäntöönpanoon mukaan lukien puolueettoman kansainvälisen tarkkailijajoukon lähettäminen alueelle sijoitettavaksi kummankin maan välisen rajan tuntumaan; 7. korostaa sekä Etiopian että Eritrean poliittisten tahojen ja kansalaisyhteiskunnan tehtävää konfliktin rauhanomaisen ratkaisun mahdollistamisessa; 8. kehottaa EU: n neuvostoa ryhtymään kaikkiin tarvittaviin toimenpiteisiin Etiopian suostuttelemiseksi hyväksymään ja panemaan täytäntöön OAU: n rauhanehdotuksen sekä estämään Etiopiassa asuviin eritrealaisiin kohdistuvien ihmisoikeuksien loukkausten jatkumisen; 9. kehottaa kansainvälistä yhteisöä ja erityisesti Euroopan unionia antamaan tarvittavaa hätäapua kaikkien selkkauksen vuoksi pakkosiirtolaisuuteen joutuneiden väestöryhmien sekä joukkokarkotusten ja maasta karkotusten uhrien auttamiseksi; 10. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, OAU: lle ja Yhdistyneille Kansakunnille. (1) Yhteinen edustajakokous hyväksynyt 14. lokakuuta 1999 Nassaussa (Bahama).